
Cyflwyniad

Yn yr aseiniad hon, byddaf yn ffocysu ar unigolyn penodol ac yn ystyried ei ddatblygiad corfforol, cyn mynd ati i ddewis ymyrraeth addas a fydd yn cefnogi dysgu a datblygiad y disgybl. Fe fydd rhannau arall o’i ddatblygiad personol, megis yr agweddau emosiynol a chymdeithasol, hefyd yn cael eu hystyried wrth ddewis yr ymyrraeth, gan ein bod eisiau rhoi’r cyfle gorau i’r disgybl ddatblygu’n gyflawn. Sicrha hyn ein bod ni ar y trywydd cywir ac yn anelu at un o’r pedwar diben yn benodol, sef i ddatblygu “unioglion iach, hyderus sy’n barod i fyw bywyd cyflawn fel aelodau gwerthfawr o gymdeithas” (Llywodraeth Cymru, 2020).

Twm fydd yr unigolyn o dan sylw, sef disgybl 8 mlwydd oed sydd yn nosbarth blwyddyn 4 Ysgol Troed y Bryn. Mae Twm yn un sy’n hoff iawn o’r ysgol, ac ei hoff bwnc yw Mathemateg. Gwersi o fewn y dosbarth sydd yn ei siwtio orau, gan nad yw’n mwynhau gweithgareddau corfforol nac ymarfer corff. Dysgwr gweledol yw Twm, ond nid yw ei sgiliau echddygol bras na’i sgiliau llawdrin manwl wedi datblygu’n llawn eto, ac mae hyn yn arwain at deimladau lletchwith a swil tra’n cymryd rhan yn y gwersi ymarfer corff, gan nad yw’n medru cyflawni beth all ei ffrindiau a’i gyd-ddisgyblion gyflawni. Does dim diddordeb gan Twm i ymuno â chlwb chwaraeon tu allan i’r ysgol, boed yn rygbi neu’n bêl-droed er enghraifft, ac mae’n digon hapus chwarae ar ben ei hun yn yr ysgol. Mae’r adroddiad diweddaraf yn dangos fod 75% o fechgyn cynradd yn mwynhau gwersi addysg gorfforol yn yr ysgol (Sport Wales, 2018), felly mae’n eithaf anghyffredin mewn gwirionedd i fachgen ifanc beidio mwynhau gweithgareddau corfforol. Mae Twm yn dathlu ei benblwydd ym mis Awst, sy’n gwneud e’n un o’r disgyblion ifancaf yn ei ddosbarth. Nid oes brawd na chwaer gan Twm, ac mae’n well ganddo weithio yn annibynnol yn hytrach na gydag eraill. Mae’n gymeriad eithaf swil sydd heb fawr o hyder yn ei hun. (Gweler Atodiad 3 am drosolwg o nodweddion Twm).

Dyma pam rwyf wedi dewis creu ymyrraeth o’r enw ‘Sesiwn Sgiliau’. Fe fydd y sesiynau yma yn digwydd yn ddyddiol, ac fe fyddan nhw’n gyfle euraidd i Twm fagu hyder trwy ddatblygu ei sgiliau corfforol a chael gwared ar yr embaras mae’n teimlo. Hanner awr o hyd fydd y sesiynau, ac fe fydd grwp gwahanol o ddisgyblion y dosbarth yn cymryd rhan gyda Twm bob diwrnod. Er mai Twm yw’r prif ffocws, mae’n gyfle hefyd i ddatblygu sgiliau cymdeithasol ac arweinyddol y plant eraill sydd yn y dosbarth, ac fe fydd hyn hefyd yn sicrhau cyfle teg i bawb. 
Datblygiad Corfforol

Mae datblygiad corfforol yn digwydd o oedran cynnar iawn, ac mae’r datblygiad mwyaf gan amlaf yn ystod y Cyfnod Sylfaen. Honna Montessori (2003, tud.188) fod yr amser a dreuliwyd yn y Cyfnod Sylfaen yn ymdrin â datblygiad corfforol cyflym dros ben. Yma, fe fydd y plant yn datblygu eu sgiliau echddygol bras a’u sgiliau llawdrin manwl o ddydd i ddydd drwy nifer o ffyrdd amrywiol. Mae dysgu trwy chwarae, yn ôl Bruce (2011), yn helpu plant i greu cysylltiadau yn eu dysgu ac yn rhoi’r cyfle iddyn nhw ehangu ar eu dysgu mewn modd gweithredol. Serch hynny, mae pob plentyn yn datblygu ar raddfa wahanol i’w gilydd, ac felly mae’n bwysig i beidio rhuthro’r broses i unrhyw un. Mae’r broses o ddatblygu yn un naturiol ac mae cyflymder y datblygiad yn dibynnu ar sawl agwedd wahanol, ond nid yw plant yn gallu dysgu sgil newydd tan bod y cyhyrau wedi datblygu’n ddigonol, felly mae’n rhaid sicrhau fod y gweithgareddau a’r adnoddau sy’n cael eu darparu yn addas ar gyfer anghenion datblygu amrywiol (Llywodraeth Cymru, 2008, tud.4). 

Mae Twm yn ei ail flwyddyn allan o’r Cyfnod Sylfaen nawr, ac felly byddai’r mwyafrif yn disgwyl ei fod wedi datblygu’r sgiliau craidd erbyn hyn. Mae ganddo afael ar ambell i sgil, ond mae pethau fel neidio a glanio ar un goes, bownsio pêl a’i ddal a chadw cydbwysedd tra’n cerdded ar ddarn o bren yn achosi trafferth iddo. Yn ogystal, nid yw Twm eto wedi dysgu sut i wneud ei gareiau ar ben eu hunain, ac nid yw’n medru dal pensil y ffordd cywir na chwaith cyllell a fforc amser cinio. (Gweler Atodiad 3 am drosolwg o nodweddion Twm).

Fel y sonir yn gynharach yn yr adran hon, mae pob plentyn yn wahanol, ac efalli nad yw gweithgareddau corfforol yn apelio’n fawr at Twm. Nid yw hyn yn broblem, a ni ellir ei orfodi i gymryd rhan bob tro os nad yw’n teimlo’n gyfforddus. Cred Parizkova (2016, tud. 275) fod plentyn yn dysgu orau drwy dynwared ac efelychiant, ac felly mae’r rôl y mae’r fam neu’r tâd yn chwarae yn hollbwysig gan fod eu gweithredoedd yn gallu bod yn galonogol neu beidio. Dim rhoi bai ar y rhieni yw hwn, mae sefyllfa pawb yn wahanol ac nid yw’n deg i bwyntio bys. Ond, mae’n rhaid edrych ar bob agwedd posib o fagwraeth a phlentyndod Twm er mwyn gallu cael syniad o’r rhesymau pam y mae’n teimlo fel hyn tuag at gweithgareddau corfforol. Mae Cooper a Doherty (2011, tud. 2) o’r farn bod geneteg a ffactorau amgylcheddol yn effeithio ar ddatblygiad corfforol, ac felly nid o reidrwydd gweithredoedd y rhieni sy’n dylanwadu ond yn hytrach y genynnau sy’n cael eu hetifeddu. Ychwanega’r ddau bod cyfleoedd, anogaeth, cefnogaeth a’r adnoddau sydd ar gael i blentyn yn effeithio ar ei ddatblygiad hefyd, sydd eto yn atgyfnerthu’r ffaith bod sefyllfa pawb yn wahanol. Adleisia hyn theori Maslow (1943) o’r hierarchaeth o anghenion, yr hyn awgrymodd sydd yn angenrheidiol ar berson mewn bywyd. Ni ellir symud ymlaen i’r cam nesaf yn y pyramid tan bod anghenion y cam cyntaf wedi eu bodloni. (Gweler Atodiad 1 am enghraifft o byramid sy’n esbonio theori Maslow).  

Ffactor arall sydd yn gallu cael effaith ar ddatblygiad corfforol plentyn yw maeth. Mae maeth yn y blynyddoedd cynnar yn chwarae rhan allweddol yn natblygiad, tyfiant ac iechyd plant, ac mae hefyd yn cyfrannu at dysgu effeithiol a llwyddiant academaidd tra’n atal salwch nes ymlaen mewn bywyd (Albon a Mukherji, 2008, tud.18). Un o’r anawsterau sydd yn codi o ran bwyd yw bod Twm yn casáu bwydydd lliw melyn, ac felly byddai pethau fel pasta, banana a thatws allan o’i ddeiet. Awgryma Albon a Mukherji (2008, tud. 20) fod carbohydradau a ffibr yn sylweddau hanfodol i gael mewn deiet i sicrhau bod plant yn cael digon o egni am y diwrnod, felly gall y ffaith bod Twm ddim yn bwyta rhai o’r bwydydd yma fod yn rheswm pam nad yw’n hoff o chwaraeon. 

Y tueddiad o fewn ysgolion yw i gynnal y gwersi addysg gorfforol yn y prynhawn yn hytrach na’r bore, gan fod hyn yn rhoi cyfle i’r disgyblion cael bwyd ac egni cyn y wers. Yn ogystal, os nad yw’r tywydd yn ffafriol yn y bore, mae’n bosib fe fydd pethau yn gwella erbyn y prynhawn. Nid oes gampfa neu neuadd mawr gan bob ysgol i gynnal y gwersi tu fewn, ac yn aml fe fydd gwers neu gylch meithrin yn y neuadd ginio yn ystod y bore, felly y prynhawn yw’r opsiwn orau i nifer fawr o ysgolion. Cred Chesterton (1895, tud. 115) bod amser y wers corfforol yn dibynnu ar y math o ymarfer bydd y disgyblion yn ei wneud. Byddai’r bore yn well i’r ymarferion sydd yn galw am losgi’r mwyaf o egni, gan fod cyrff a meddyliau’r plant yn y cyflwr orau. Yn y prynhawn byddai’r ymarferion sy’n galw ar lai o ymdrech, fel gemau a posau hwylus yn siwtio’n well. Mae nifer fawr o fuddion arall pan yn cynnal gwersi addysg gorfforol yn y bore, fel y canlynol:
· Cynnydd o rhwng 4 i 10 awr yn ffocws y disgyblion
· Gwella gallu’r plant i ddysgu, meddwl a chyflawni am weddill y diwrnod
· Plant yn teimlo’n mwy hapus ac wedi ymlacio, tra hefyd yn cyfnerthu hunan-barch y plant wrth iddyn nhw gwblhau her yn gynnar yn y dydd
· Cael gwared ar flinder, ac yn helpu cynyddu cyfnod canolbwyntio’r plant
· Arwain at ymddygiad gwell, yn enwedig i’r disgyblion aflonyddgar
                                                                                     (First Step Sports Group, 2019)

Byddai hyn yn rhywbeth i’r athro dosbarth ystyried wrth ddylunio amserlen i sesiynau Twm, er mwyn sicrhau ei fod yn cael y cyfle orau i ddatblygu. Pwysig fydd cofio, er bod pob plentyn yn datblygu mewn patrymau tebyg, eu bod nhw’n datblygu ar gyflymder eu hunain. Mae gan pob disgybl eu diddordebau, anianawdau, dull o ddysgu a’u dull o ryngweithio’n gymdeithasol eu hunain (UNICEF, 2010, tud. 31). Fe fydd angen darganfod y canolbwynt a’r cydbwysedd, a sicrhau ein bod yn darparu ar gyfer anghenion Twm i gyd.

Yr Ymyrraeth

Dewisais greu ymyrraeth o’r enw ‘Sesiwn Sgiliau’ gan fy mod yn teimlo y byddai’n siwtio Twm i’r dim. Ni fydd y sesiynau yn hirach na hanner awr o hyd, ac mae’r dewis yn nwylo’r athro pryd y bydd y sesiynau yn cael eu gynnal. Fe fydd 3 prif nod i’r sesiynau yma, sef:
· i Twm fedru datblygu ei sgiliau echddygol bras a’i sgiliau llawdrin manwl i’r gorau ag y gallai.
· i Twm fagu hunan hyder wrth gymryd rhan mewn gweithgareddau corfforol
· i Twm ddatblygu ei sgil o weithio gydag eraill. 

Ar ddechrau bob hanner tymor, byddwn yn amlinellu’r hyn y mae Twm eisiau ei gyflawni yn y 6 neu 7 wythnos sy’n dilyn. Yn dibynnu ar y ffocws, byddwn yna yn cymryd prawf ar ddechrau’r hanner tymor, i weld lle mae Twm arni ar yr adeg honno. Er enghraifft, os mai dal pêl oedd y prif nod am yr hanner tymor, byddwn yn gallu mesur o ba bellter y mae Twm yn medru ei ddal, y gwahanol meintiau peli y mae’n medru dal, a sawl pêl mae Twm yn medru dal mewn un tro. Ar ôl cymryd y prawf, mi fydd hi’n fwy clir pa agwedd o ddal y pêl sy’n achosi y mwyaf o drafferth iddo, ac yna gallwn gynllunio’r sesiynau o amgylch anghenion Twm. Ar ddiwedd y cyfnod, fe gymerwn y prawf eto i weld os oes gwelliant neu beidio, ac yna ailadrodd y broses gan newid y sgil. 

Fe fydd yr athro dosbarth yn cynnwys rhieni Twm yn y broses o gynllunio’r gweithgareddau, gan ei fod yn bwysig i’r athro ddeall y gobeithion a’r breuddwydion sydd gan rhieni am eu plant, yn ogystal ag anghenion a diddordebau’r teulu a’r disgybl (Epstein et al. 2018, tud. 64). Yn ychwanegol, fe fydd y cynorthwyydd dosbarth yn mynegi ei barn, gan taw hi fydd yn gyfrifol am oruchwylio’r sesiynau. Byddai’n syniad cynnwys Twm yn y broses hefyd, gan gofio mai ei ddatblygiad ef sydd at wraidd y cynllunio. Fel y noda Martens:
Most children want the opportunity to choose whether to participate. And then thye want to choose which sport they participate in and at what level of competition. In other words, they want to set their own participation goals
(Martens, 2001, tud.83). 

Mae Twm yn ifanc iawn yn ei flwyddyn ysgol, ac i’r rhan fwyaf o ddisgyblion sydd yn yr un sefyllfa mae’n bosib y byddan nhw tu ôl i’w cyd-ddisgyblion o ran iaith a llythrennedd, sgiliau echddygol a sgiliau cymdeithasol, tra bydd eu hunan-hyder a’u hunan-barch yn cael eu heffeithio hefyd (McClatchey, 2011). Mae hunan-barch plant yn cael ei ddylanwadu’n fawr drwy gyfathrebu hefyd, boed ar lafar neu yn ddieiriau, a hyn oddi wrth rhieni, teulu, ffrinidau ac athrawon (Haywood et al. 2019, tud. 323). Unwaith eto, mae hyn yn cyd-fynd gyda cred Maslow (1943) a’u hierarchaeth o anghenion, ac fe fyddai’r rhestr uchod yn dod o dan y blwch ‘Anghenion Seicolegol’. Amlinella hyn un o’r resymau pam ddewisais gynnwys cyd-ddisgyblion Twm yn y sesiynau, er mwyn iddo gael y teimlad o gyflawni rhywbeth a chael canmoliaeth gan ei ffrindiau. 

Rheswm arall byddai cynnwys eraill yn fuddiol iddo, yn ôl Newman (2001, tud.167),  yw bod y ffordd y mae unig blentyn yn rhyngweithio yn ei blentyndod yn cael dylanwad ar ei berthnasau pan yn oedolyn. Mae’n gyfle euraidd i Twm ddatblygu ei sgil o weithio gydag eraill, gan gofio y bod hi’n well ganddo weithio ar ben ei hun, ac fe fydd hyn hefyd yn gymorth iddo ddatblygu’n emosiynol hefyd. Mae’n anoddach i unig blentyn ddechrau deall y cysyniad o rannu, chwarae a gweithio gydag eraill, gan nad oes brawd neu chwaer adref i wneud y pethau hyn gyda nhw, ac felly dydyn nhw ddim yn gyfarwydd gyda’r agwedd hyn o fywyd. 

Pwysleisiaf y ffaith bod mai goruchwylio yw rôl y cynorthwydd am ein bod ni eisiau i Twm a’i gyd-ddisgyblion arwain y dysgu eu hunain. Mae’n bwysig cofio ni fydd canlyniadau o reidrwydd yn dangos yn syth wrth roi grwp i Twm weithio gyda. Fe fydd yn rhaid i’r athro dosbarth fod yn ymwybodol o ddulliau amrywiol a bod yn ddigon parod i weithredu rhai penodol pan fo’n berthnasol, er mwyn sicrhau fod y rhyngweithio ymysg y disgyblion yn adeiladol a bod y plant yn dysgu ac yn elwa o’r cyfle (Buchs et al. 2017, tud.16). 

Mae Twm yn unigolyn eithaf swil sy’n hapus ei fyd yn chwarae ar ben ei hun, ac yn ôl theori Parten (1929) ni ddylwn ni boeni am hyn. Gellir ddadlau bod Twm yn dod o dan mwy nag un o’r labeli yn theori Parten, a does dim byd yn bod arno yn chwarae ar ben ei hun, ond fe ddaw amser rhywbryd yn ei fywyd lle bydd gofyn iddo medru gweithio a chyfathrebu gydag eraill. Y cynharaf gallwn ni ddod a Twm mewn i’r arfer o fod yn aelod neu’n rhan o grwp, y gorau fydd pethau iddo. (Gweler Atodiad 2 am enghraifft o theori Parten). 

Wrth i Twm ddechrau dod yn fwyfwy cyfarwydd a chyfforddus yng nghwmni eraill, y gobaith yw y bydd diddordeb ganddo i ymuno â chlwb chwaraeon lleol, lle mae ei ffrindiau yn aelodau yn barod. Mae’n ymddangos bod 47% o blant ysgolion cynradd yng Nghymru ym mlynyddoedd 3 i 6 yn cymryd rhan mewn gweithgareddau allgyrsiol tair gwaith neu fwy yr wythnos (Sport Wales, 2018). Teimlaf bydd hyn yn gyfle gwych i Twm i ddatblygu yn gorfforol ac yn emosiynol. Mae’n bwysig i beidio rhoi gormod o bwysau ar ysgwyddau Twm, neu mae yna risg y bydd e’n dechrau diflasu gyda’r holl beth a dewis peidio cymryd rhan. Tuag at ddiwedd y broses bydd y dewis yma o ymuno â chlwb neu beidio, ond mae’n bwysig cael rhywbeth i anelu at yn y pendraw i gadw ni ar y trywydd cywir.

Mae pob agwedd o ddatblygiad Twm yn gysylltiedig â’u gilydd (The Urban Child Institute, 2021). Ni all blentyn ddatblygu mewn un agwedd tan ei fod wedi datblygu i lefel penodol mewn agwedd arall. Er enghraifft, mae gallu plentyn i ddysgu rhywbeth newydd (Datblygiad Gwybyddol), yn dibynnu ar ei gallu i ryngweithio’n bwrpasol gydag eraill (Datblygiad Cymdeithasol) a’i gallu i reoli ei deimladau (Datblygiad Corfforol ac Emosiynol). Teimlaf fod y sesiynau yn rhoi’r cyfleoedd i Twm ddatblygu ym mhob agwedd, a gobeithio y bydd e’n meddu ar y cyfleoedd hyn. 

Gwerthusiad

O ran gweithredu’r sesiynau, mae gan yr athro dosbarth dipyn o ryddid. Un opsiwn fydd i gynnal y sesiwn peth cyntaf yn y bore, lle bydd gweddill y dosbarth yn cael cyfle i ddarllen am hanner awr cyntaf y bore tra bydd grwp yn mynd gyda Twm i fynychu’r sesiwn. Mantais amlwg o’r opsiwn yma yw ni fydd y sawl oedd allan o’r wers yn colli allan ar unrhyw waith ysgrifenedig neu thematig, ac fe fydd pawb ar yr un tudalen. Yn aml fe fydd unigolyn sydd angen ymyrraeth yn teimlo’r straen o orfod gwblhau darnau o waith a gollwyd allan arni oherwydd yr oedden nhw allan yn gwneud gweithgareddau eraill, felly fe fydd cynnal y sesiynau y peth cyntaf yn y bore yn cael gwared ar hyn. 

Gall yr athro dosbarth hefyd ddefnyddio’r sesiynau fel modd o gymhelliant i’w ddisgyblion, ac o bosib fe fydd hyn yn arwain at elfen o gystadleauaeth o fewn y dosbarth. Cred Shindler (2009, tud. 112) fod cystadleuaeth a’r angen am ganmoliaeth ymysg y disgyblion yn beth da, ac mae’n rhywbeth a ddaw yn fwy dymunol a chaethiwus bob tro mae cystadleuaeth. Ond, rhybuddia bod yna risg y bydd y plant yn colli diddordeb yn yr hyn y maent yn ei ddysgu, ac y byddan nhw dim ond yn poeni am blesio’r athro. Cytuna Dean (2002, tud. 49) fod yna risg pan fo elfen o gystadleuaeth yn cael ei gyflwyno i’r dosbarth. Fe fydd ambell i ddisgybl yn ffynnu ar gystadleuaeth, a dyma’r ffordd orau i’r math yma o gymeriad weithio, lle bydd eraill yn digalonni ac yn methu o hyd. Awgryma Shindler (2009, tud. 118) ein bod ni dim ond yn defnyddio cystadleuaeth yn y dosbarth pan fo gan bob disgybl sydd yn dymuno cymryd rhan gyfle teg yn y gystadleuaeth. Yn ddelfrydol, byddai’r elfen o gystadleuaeth yn gwella ymddygiad y dosbarth, a gwella gwaith ambell i ddisgybl. Dewis yr athro fydd hi os ydyn nhw am gymryd y risg yma. 

Y peth pwysicaf i gofio yw mai Twm yw canolbwynt yr ymyrraeth hon. Er fy mod wedi sôn tipyn am ei gyd-ddisgyblion, dim ond eisiau pwysleisio’r effaith a’r dylanwad y gallen nhw gael ar ddatblygiad Twm oeddwn i. Fel y drafodir yng nghynt, mae nifer o fanteision eraill yn deillio o’u cynnwys nhw hefyd, ond y dosbarth neu’r athro fydd yn elwa o’r rhain, ac nid o reidrwydd Twm. Felly, er eu bod nhw’n cymryd rhan yn y sesiynau, mi fyddan nhw dal yn gwneud yr un gweithgareddau a gynlluniwyd ar gyfer Twm. Gan fod Twm yn ddysgwr gweledol, yn aml fydd ganddo’r gallu i roi gwybodaeth at ei gilydd, i ddatrys problemau ac i feddwl yn rhydd (Devine, 2015, tud. 29), felly wrth gael ei gyfoedion yn gwneud yr un symudiadau a’r un heriau, mae cyfle i Twm ddysgu oddi wrthyn nhw hefyd. 

Er mwyn cadw diddordeb Twm yn y sesiynau, mae’n bwysig bod y cynllun wedi ei fodelu o amgylch ei ddiddordebau. Nid ydym eisiau iddo feddwl mai prawf ffitrwydd ydy’r sesiynau, ac mewn gwirionedd nid oes rhaid i ni gynnwys y term ‘chwaraeon’ chwaith. Cyflwynodd un ysgol penodol glybiau ychwanegol amser cinio ac ar ôl ysgol, a rhain yn annog y plant i gymryd rhan mewn gweithgareddau newydd megis clwb garddio neu chlwb gwau (Estyn, 2018). Mae’n gyfle gwych i’r sawl sy’n cynllunio manteisio ar y ffaith mai Mathemateg yw hoff bwnc Twm yn yr ysgol, ac felly i gynllunio sesiynau sy’n cynnwys elfen o Fathemateg ynddo, fel mesur neu grwpio, i sicrhau ymrwymiad llawn gan Twm. Cyfadda Sadovskii (1993, tud.1) fod plant ifanc yn credu bod dysgu mathemateg a chymryd rhan mewn chwaraeon yn ddau gwahanol beth, ac nid ydyn nhw’n mynd law yn llaw. Ond, mae’n ein atgoffa ni fod chwaraeon yn hybu datblygiad amryddawn unigolyn, nid dim ond yr agwedd corfforol. 

Y peth anodd am yr ymyrraeth yma fydd cadw pob disgybl yn hapus. Er mai Twm yw’r ffocws yn yr achos yma, nid fe yw ffocws bob gwers o bob diwrnod. Mae’n siwr y bydd rhai o gyd-ddisgyblion yn teimlo bod Twm yn cael yr hwyl i gyd bob bore tra eu bod nhw dim ond yn cael y cyfle unwaith yr wythnos, neu bod y gweithgareddau mae Twm yn ei wneud yn rhy hawdd i ambell un. Fe fydd yn rhaid i’r athro gyflwyno’r cynllun fel cyfle i bawb, nid yn unig Twm, i ddatblygu mewn ffyrdd gwahanol, boed yn gymdeithasol, emosiynol neu’n arweinyddol. O safbwynt Twm, tybiaf y byddai ef yn falch o gael cwmni yn y sesiynau, er mwyn gallu dysgu o weithredoedd ei ffrindiau ond hefyd i gael gwared ar yr embaras gall fod yn teimlo wrth adael y dosbarth ar ben ei hun. 

Casgliad

Ar ôl gwerthuso’r posibiliadau gwahanol sydd i’r cynllun ‘Sesiwn Sgiliau’, ac ystyried y cyfleoedd sy’n deillio ohonni, teimlaf y byddai’r syniad yma yn un y gellir ei gyflwyno i’r ysgol gyfan. Byddai angen sicrhau bod digon o le gan bob blwyddyn i wneud ei gweithgareddau nhw, ond fe all rhain amrywio o fod tu allan neu tu fewn. Gallwn hefyd rhoi cyfle i ddisgyblion henach yr ysgol ddatblygu eu sgiliau arweinyddol drwy adael iddyn nhw arwain sesiynau plant y Cyfnod Sylfaen. Sicrha’r sesiynau yma ein bod ni ar y trywydd cywir i ddatblygu sgiliau symud, cyhyrau ac esgyrn drwy nifer o weithgareddau o wahanol arddwysedd (NHS, 2019). 

Mae’n bosib hefyd i gynnwys y rhieni yn y sesiynau yma mewn modd wahanol. Gan fod y sesiynau yn rhai byr ac o fewn amser ysgol, ni fydd y rhieni yn medru cymryd rhan yn fyw. Ond, fe all y disgybl ddangos y sgil newydd y maen nhw wedi datblygu yn ystod yr wythnos a herio’r rhieni i’w wneud, ac yna llwytho fideo neu lun o’r rhiant yn rhoi cynnig arni. Yn ychwanegolm os oes clwb ar ôl ysgol lle mae gan rhiant naill ai arbenigedd yn y maes neu ddiddordeb mewn helpu allan, yna fe all yr ysgol drefnu rhywbeth er mwyn eu cynnwys nhw. 

Un o fanteision mwyaf i’r ysgol yw ni fydd angen unrhyw hyfforddiant pellach neu westai i gymryd y sesiynau. Ni fydd yr heriau yn rhai trwm, ac eto mae’n gyfle i ddisgyblion henach yr ysgol gamu i fyny a chymryd cyfrifoldeb. Efallai bydd ambell i gost ar adnoddau, ond mae hyn yn dibynnu ar y math o weithgaredd sydd yn cymryd lle, ac mae’n ddigon posib y bydd dosbarthiadau eraill eisiau ei ddefnyddio nhw rhywbryd hefyd felly ni fydd yn wastraff arian. 

Credaf yn gryf fod manteision yr ymyrraeth yn gorbwyso’r gwendidau, a bod y cyfleoedd sy’n deillio ohonni yn ddiddiwedd. Mae’r rhyddid gan yr athro a’r ysgol i’w weithredu yn y modd y maen nhw’n gweld orau, gan nad oes templed caeth i’w ddilyn, ac hyd yn oed ychwanegu unrhyw syniadau pellach sydd gan yr ysgol. Mae’n annog yr athro i feddwl tu allan i’r bocs, i ystyried y gwahanol ffyrdd mae plant yn ei ddysgu ac i ddefnyddio’r adnoddau i gyd sydd ar gael er mwyn sicrhau fod y plant yn cael y cyfleoedd i ddatblygu ym mhob agwedd.  

Atodiad 1 – Enghraifft o theori Abraham Maslow. 

Atodiad 2 – Enghraifft o theori Mildred Parten.

Atodiad 3 – Trosolwg o nodweddion Twm

Datblygiad Corfforol

· Methu dal pensil, cyllell neu fforc y ffordd cywir
· Cael hi’n anodd i neidio a glanio ar un goes
· Colli cydbwysedd pan yn cerdded ar ddarn o bren
· Ddim yn gallu bownsio pêl a’i ddal
· Heb ddysgu eto sut mae gwneud ei gareiau ei hun

Datblygiad Emosiynol

· Ni does brawd neu chwaer ganddo
· Bachgen eithaf swil a di-hyder
· Hoff o weithio ar ben ei hun

Datblygiad Personol

· Penblwydd ym mis Awst, ifanc iawn yn ei flwyddyn
· Hoff o wersi tu fewn
· [bookmark: _GoBack]Ei hoff bwnc yw Mathemateg

